《满江红 城南看菊，寄纤月阁》
清代·顾贞立

为访烟霞，看不足、疏林如画。迷离处、断云孤骛，轻帆遥挂。

冷淡西风甘扑面，凄清霜菊原无话。向晴空、长啸寄登临，斜阳下。

权领略，花盈把。聊假日，消忧罢。恐秋光老去，难留潇洒。

兴废总沉波影里，古今难定青山价。待携将、此景问佳人，从头写。

作者简介：清江苏无锡人，原名文婉，字碧汾，自号避秦人。顾贞观姊。诗词极多。有《栖香阁词》。